Shiga
Marang kaba ai majaw, Hpakan lungseng maw kaw hka hpyen hkrum nga
- Post 20 July 2012
- Last Updated on 20 July 2012
- By KNG
- Hits: 679
Yanam Ta marang kaba ai majaw, Hpakan maw ga hta Uru Hka tung wa nna mare ni hka lim mat ai hte seng htu seng shap hte maw ga masha ni jam jau hkrum nga ai lam chye lu ai.
Uru Hka gaw, ndai July 15 ya shana kawn kaba wa ai re hte, July 16 ya shani gaw, nta kata hka shang hpang wa ai re lam, Hpakan buga masha langai tsun ai.
“Hka kaba sai nga hte, hprawng ma ai, jinghku nta hkan sa hprawng nga ai ni mung nga ai. Nkau nta gaw htap lahkawng re majaw, ntsa htap kaw nga ma ai. Htap lahkawng nta ni gaw, n lim shi ai, nyem ai shara kaw na nta ni yawng lup mat na, hten mat ai,” nga dai buga masha wa tsun ai.
Laika sharin jawng ni mung pat da ra ai hte, Mashi Kahtawng na nta 50 jan hte Hpakan mare na nta 50 jan hka kata lim mat ai majaw, buga masha ni, jam jau hkrum nga ai lam chye lu ai.
Seng Tawng sumri mahkrai mung, hka kaba wa nna, nmai lai mat ai hte, jawngma ni jawng sa na yak mat ai a majaw, lahta tsang jawng hpe pat da ai lam chye lu ai.
“Lai wa sai ten ni hta Uru Hka gaw, 4 ning 5 ning hta she, lak lak lai lai hka kalang kaba ai re, raitim ya gaw shaning shagu hka kaba taw sai. Hpa majaw nga yang, hka lam tsaw mat ai majaw re, lungseng htu ai ni lamu ga shingbut ni hpe hka de hkrai kabai bang ai majaw, hka lam n nga mat ai, dai majaw, marang htu ai hte hka kaba wa ai re. Ma ni jawng n mai sa mat ai, hkawm sa lam yak wa ai majaw, gun rai manu ni rawt mat ai,” nga nna, lahta na buga masha wa KNG Jinghpaw Shiga Dap de tsun wa ai.
Hpakan buga masha ni mung, marang matut manoi htu nna, hka grau kaba wa na hpe myit tsang nga ai lam chye lu ai.
Hpakan mare kata hta mung, Myen asuya hte pawng ai, lungseng htu company ni mung mare kata hkan du hkra, lamu ga shingbut ni hpe kabai wa ai majaw, shaning shagu Yanam Ta hta hka lam pat nna, hka kaba wa ai rai nga ai.
Lai wa sai 2011 ning kawn dinghku majan bai byin wa ai hpang, Myen asuya gaw shimlam n nga ai ngu madi madun let, Hpakan kaw na lungseng hpaga hpung ni a, lungseng htu jak rai ni yawng hpe dawm nna, Hpakan kawn pru mat wa na matu, May shata hta matsun wa sai re.
Lungseng htu Hpaga hpung ni bungli jahkring kau ai hpang, KIO gaw May shata kawn hpang nna, Hpakan ginwang kata amyu bawsang shagu hpe tinang dinghkrai hku nna, lungseng htu sha na ahkang jaw da sai rai nga ai.
Ya kalang na hka kaba ai gaw, Hpakan ginwang kata, Lungseng htu hpaga hpung kaba ni, bungli jahkring da ai hpang, shawng n’nan lang byin wa ai rai nna, lai wa sai shaning ni hta hka kaba ai majaw, masha si, dum nta hten za ai lam ni law law nga wa sai re.
knc_Latn kac_Latn eng_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn